text: To små børn fløjet til Rigshospitalet efter dødsbrand i Vejen
  08 december 2015 kl. 10.23
  To små børn på tre og fire år blev tirsdag morgen fløjet til behandling på Rigshospitalet i København efter brand i boligblok i Vejen.
  Det var en beboer, der klokken 05.22 slog alarm, da der var kraftig røgudvikling i opgangen i en boligblok på Lærkevej 15 i Vejen.
  Brandvæsnets røgdykkere reddede to små børn på henholdsvis tre og fire år samt en 29-årig kvinde ud af lejligheden. Børnene blev fløjet til Rigshospitalet, mens kvinden blev kørt til behandling på Kolding Sygehus.
  Røgdykkerne fandt derudover en 30-årig mand, der var afgået ved døden.
  Syd- og Sønderjyllands Politi har tirsdag formiddag haft teknikere på på brandstedet for at undersøge brandårsagen, ligesom de har afhørt vidner i området.
  - Vores undersøgelser har ikke afsløret noget mistænkeligt, selvom vi ikke er kommet nærmere  årsagen til branden, oplyser fungerende vicepolitiinspektør Jeppe Kjærgaard fra Syd- og Sønderjyllands Politi til TV SYD.
  
  